﻿ VIAŢĂ ŞTIINŢIFICĂ FORUM EUROPEAN: SERVICII SOCIALE DE CALITATE ÎN FIECARE COMUNITATE –  PROVOCĂRI ŞI OPORTUNITĂŢI IULIA BUTTU În perioada 6–7 iunie 2012, Ministerul Muncii, Familiei şi Protecţiei Sociale (MMFPS) a organizat Forumul european Servicii sociale de calitate în fiecare comunitate – provocări şi oportunităţi, la Poiana Braşov. Forumul a reunit peste 250 de participanţi, profesionişti cu experienţă în domeniul serviciilor sociale din România şi ţările membre ale Uniunii Europene, precum şi reprezentanţi ai organizaţiilor internaţionale de profil. Participanţii sunt atât responsabili de politici pentru reglementarea serviciilor sociale cât şi furnizori de servicii. În cadrul Forumului s-au discutat posibilităţile de modernizare, gestionare eficientă şi susţinere a serviciilor sociale în România şi în Europa, spaţiu în care nevoia de servicii sociale de calitate este în creştere şi influenţează bunăstarea socială. Lucrările au fost deschise de dna Denisa Pătraşcu, Secretar de Stat, MMFPS. În sesiunile plenare, reprezentanţi ai reţelelor europene – cum ar fi: Asociaţia Europeană a Furnizorilor de Servicii pentru Persoanele cu Dizabilităţi (EASPD) – dna Andreia Moraru; Forumul European al Persoanelor cu Dizabilităţi (EDF) – dna Simona Giarratano; Workability Europe – dna Patricia Scherer; Reţeaua Europeană pentru Întreprinderi de Integrare socială (ENSIE) – dna Erika Lambert; Platforma Socială Europeană – dl Michel Mercadié – au vorbit despre modernizarea serviciilor sociale pe timp de criză în Europa şi tendinţele din acest domeniu. Printre invitaţii străini, care au intervenit în cadrul Forumului, s-au numărat şi domnul Gonzalo Rivas Rubiales, director al Direcţiei Generale pentru Persoanele cu Dizabilităţi, din Andalucia, Spania, care a vorbit despre soluţii inovante de dezvoltare a serviciilor sociale pentru persoanele cu dizabilităţi din regiunea Andalucia, Spania şi domnul Pawel Jamrozek, vicepreşedinte al Asociaţiei de Integrare şi Dezvoltare din Polonia. De asemenea, participanţii au avut ocazia să primească informaţii foarte utile despre Anul european al îmbătrânirii active şi al solidarităţii între generaţii 2012. Pe parcursul sesiunilor plenare şi a celor douăsprezece grupuri de lucru, profesioniştii din domeniul social au dezbătut toate aspectele furnizării de servicii sociale şi rolul lor în creşterea calităţii vieţii. Grupurile de lucru s-au concentrat pe Adresa de contact a autorului: Iulia Buttu, Bernard Brunhes International, str. Spiru Haret, nr. 4, sector 1, Bucureşti, România, e-mail: iulia.buttu@bbi.ro. CALITATEA VIEŢII, XXIII, nr. 3, 2012, p. 267–269 268 IULIA BUTTU 2 o gamă foarte largă de aspecte din domeniu şi anume: analiza nevoilor locale şi planificarea dezvoltării serviciilor sociale în comunitate, parteneriatele public– public şi public–privat în implementarea serviciilor, metodele de finanţare şi susţinere a serviciilor, formarea personalului care activează în domeniul serviciilor sociale, măsurile active de ocupare a forţei de muncă, participarea utilizatorilor în planificarea, organizarea şi evaluarea serviciilor, accesibilitatea serviciilor, ce înseamnă costul rezonabil al serviciilor, soluţii pentru acoperirea nevoilor sociale în comunităţi mici, rurale, servicii sociomedicale şi de recuperare, servicii specializate realizate cu ajutorul echipelor mobile, serviciile sociale şi justiţia, serviciile sociale pentru persoane cu adicţii. Grupurile de lucru au cuprins exemple concrete şi dezbateri pe marginea fiecărui subiect. Forumul European de la Poiana Braşov a scos în evidenţă un dublu mesaj: pe de o parte, a fost discutat modul în care serviciile sociale pot fi descentralizate şi organizate la nivel local, în România. Cum se pot dezvolta ele cu adevărat, sustenabil şi la un nivel bun de calitate, în fiecare comunitate, cât mai aproape de oamenii care au nevoie de ele. De asemenea, a fost subliniat faptul că aceste servicii nu îşi pot atinge scopul decât dacă se dezvoltă masiv în toate comunităţile şi dacă păstrează exigenţele unui nivel de calitate pe care standardele româneşti, în perfectă sincronizare cu recomandările europene, îl solicită. Cadrul de discuţie s-a axat pe descentralizarea serviciilor sociale, adecvarea ofertei de servicii la nevoile identificate, circuite noi de finanţare şi spectru larg de servicii sociale. Pe de altă parte, a fost atins subiectul sincronizării politicilor româneşti din domeniul social cu cele mai noi recomandări europene (Cadrul European de Calitate pentru Servicii Sociale, recomandările cu privire la politicile de personal, achiziţii publice etc.). În context cu crize economică la nivel european, acest tip de reformă a sectorului serviciilor sociale reprezintă o manieră extrem de eficientă de a asigura utilizarea corectă a resurselor disponibile (la nivelul bugetului de stat, dar şi la nivel local). În cadrul Forumului a fost subliniat faptul că se poate face reformă structurală pe timp de criză şi acest domeniu al serviciilor sociale este unul dintre cele care trebuie să se reinventeze în acest context vitreg şi să găsească modalităţi noi de planificare, finanţare şi organizare la nivel local. Pentru comunităţile cu mai puţine resurse, a fost discutată posibilitatea asocierii între mai multe servicii publice de asistenţă socială pentru a putea oferi servicii diversificate şi de calitate beneficiarilor din raza de acţiune, resursele umane şi financiare fiind unite pentru îmbunătăţirea activităţii. O reorganizare unitară, însă, trebuie reglementată la nivel naţional. De asemenea, în cadrul Forumului a reieşit că investiţia în servicii sociale înseamnă implicit bunăstare în comunitate, iar ţările care au trecut mai uşor prin criză au fost cele care au avut servicii sociale bine dezvoltate. Experienţele arată că nu se poate obţine performanţă economică fără coeziune socială. Reforma în domeniul serviciilor sociale, menţionată mai sus, necesită viziune şi consecvenţă politică (pentru că investiţia în servicii este întotdeauna pluri-anuală), dar şi reţele de parteneriat mult mai diversificate decât în prezent. 3 FORUM EUROPEAN: SERVICII SOCIALE DE CALITATE ÎN FIECARE COMUNITATE 269 Nu în ultimul rând, Forumul a susţinut per ansamblu ideea solidarităţii şi participării active a membrilor comunităţii la atingerea obiectivelor de coeziune socială şi calitate a vieţii, pentru comunităţile din care fac parte. Forumul european a fost organizat în cadrul proiectului „Creşterea gradului de implementare a legislaţiei din domeniul serviciilor sociale la nivel local, în contextul procesului de descentralizare” SMIS 10845 – cofinanţat din Fondul Social European prin Programul Operaţional Dezvoltarea Capacităţii Administrative 2007–2013. Proiectul are ca obiectiv construirea metodologiilor specifice de reglementare în domeniul serviciilor sociale, care să asigure o planificare şi o gestionare eficientă a acestor servicii (evaluare de nevoi, planificare locală, finanţare, monitorizare si evaluare a serviciilor sociale). Mai multe informaţii sunt oferite prin adresa web: www.serviciisociale.info. 